चॉकलेट में जड़ कर कुनैन की गोली खिलाने के अपने व्यावहारिक कारण होते हैं। शिष्ट प्रतिरोध की व्याप्ति गहनतर होती है - यह बात तो धीरे-धीरे हमारे गले उतर गई, पर यह बात आज तक नहीं उतरी कि सारी विनय का ठेका वंचित प्रतिरोधियों को ही क्यों लेना चाहिए! कोई तो सिविल सोसायटी या प्रेशर ग्रुप हो जो उनके विनयीकरण में थोड़ी रुचि ले जो सदा रोडरोलर और हथियार ले कर ही खड़े रहते हैं कि करे कोई प्रतिरोध की हिम्मत और उसे उसकी औकात बता दी जाए। घरेलू स्तर पर इसे देखें तो यह कुछ ऐसा ही है कि धीरता, सहिष्णुता, त्याग, ममता, सहानुभूति, लज्जा आदि सारे सद्गुण स्त्री-धन ही बता दिए जाते हैं। अरे भाई, क्यों हो किसी धन पर किसी एक पक्ष का एकाधिकार, यह सद्गुण-कोष बेचारे पुरुषों में भी तो बँटे।